Acts 6
Evene' Hize Ele' Oga' Gonolo' Gizebo Ve Seveni Di Oti-ngidani' Gamazi1 A'mine gameneu' nene Izesu' evenele zuho mo imine' mili'mi nivavo engikuti' evene' ma ado' nGiliki eveneliti gamazi'ninguti' laa' ave nete ti' li li mulu'ningu' goloso gilani'. Gamene gamene noso' nite' ize' mili ngimaa' angu' leze muliseuti' minani' geto' vene' ne ningi huli-ngidi noso' nite' mili-ngidisa'mave li mulu'ningu' goloso gili Zuda veti gamazi'ninguti' laa' ave ngelemilisa lani'. 2 Ne'mine ikevo aposolo tuvelu ingine Izesu' evenele zuho muki' vise li di mulise mili-ngidi ti' li li-ngimani': Laza noso' nite' ize' molo ngemo minelesa O'moso'mi gamazi lo-ngemaa' noune' nene hulolone' ne edamoloseize. 3 Leze zuhokizo, lingine lengikuti' evene' seveni O'moso'mi Sikalahu' gili imi nizavo lu'ningu' gono daa' neive ido' gamazi noso'vesi laminekovo' laa' ave evene' ningi gamangi mili-ngidaa' ave di soto' ikevo laza gono mene dalizave lo ngele'mize molalone. 4 Ido' ne'mine ogo la'lise O'moso opo'ni lo ido' evene' O'moso'mi gamazi lo-ngemo lute hamo' minavo amuzo molo minelone. 5 Likevo Izesu' evenele zuho muki' gamazi lamine' ve li Setehano' nene O'mosola amuzo molo gele emo minavo Sikalahu've'mo lulou' vauve elo gono davo minive nesi ido' Hilipokisi ido' Polokolokisi ido' Nikanolokisi ido' Timonakisi ido' Palamenakisi ido' Nikolao' ado' Adiokia ebekuti' monokumu' Zuda vela gi'mizive nesi nene di kegesi-ngidi 6 aposolo nizada ngele'mizi milikevo ingine a'mine gono ngimilisa O'mosola li a'ine godo'nido' hitani' ve.
7 Ne'mine ikevo O'moso'mi gamazi hutile' ogo novivo Zelusalemi ebeta Izesu' evenele zuho vanu hizi imine' mili muki' goloso soto' navo eveneto' medeli mini O'moso inite' lehizi-daa' ave linge muki' ma Izesu'ni gili imi gamazi've gili dani' ve.
Setehano'ni Analo' Di Goni' I-dani' Gamazi8 Ido' O'moso'mo Setehano'ni ninge lamine' ogo hize ele' o-do amuzo muki' emavo O'moso'mi amuzo ningilizave lo eveneta ato ato' suno doo do soto' ogo minine'. 9 Ne'mine ine'za evene' malite oti gamazi lido' nene e'menga li-imani'. Ingine Zuda veti mono' mulise hamokuti' minani' ve. Ado' goboni gelekele' ve minanguti' kuluhizi-ngidikevo minaveliti mulise'ine ve languti' nene minani' ve. Engikuti' ve ma Kilene misubouti' ve minavo ido' ve ma Alekisadalia ebekuti' ve minavo ve ma Kilikia misubouti' ve minavo ve ma Asia misubouti' ve minavo minani' ve. Ingine oti Setehano' gamazi lido' nene e'menga li-imani'za 10 Sikalahu' ne'mo hize ele' o-davo Setehano' gamazi laminekovo' lavo ingine eze gamazi ngeli ivile' amilizani' ogavo 11 evene' ma di ezemu' soza gamazi li-ngimilizani' nene suno' li-ngimisa di oti-ngidikevo ingine me ve nene Mose'nisi O'mososi dovo ledevo' ogo gamazi nolivo gelekune li lani'. 12 Likevo ingine haza vesi gizebo ve'inesi mono' apizi ngimaa' avesi go'ine izi di upuho' i-ngidikevo lite' mate' li vi analo' di engi' kanisole aleve nabala gonito' ele'mizi vani'. 13 Ele'mizi vikevo sakupo gamazi laa' ave soza li ti' li lani': Me ve nene mono' ebe' memukisi O'moso'mo lavo Mose' lo huko-lidine' gamazi mamukisi dovo ledevo' ogo lo minaa' neive. 14 Aza ti' lo gamazi nolivo gele noune' ma ve. Nasalete ve Izesu' aza ebe' mene do goloso ogo Mose' gize limine' gamazilo' ogo molo oga' une' monovo nene do gopo' napa' oloseive line' ve li lani'. 15 Likevo kanisole numungu' minave muki' nete vonu' bili ningani' nene golo velelo' ne angeloli'mi golo vele gele neivo ningani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 231 Paulo' aza gisili hize mino ti' lo lo-ngimine': Neze zuhokizo, naza neni' lu'nemu' giluvo O'moso'mi velelo' laminekovo' vevese minivo mine do dizuvoni' idi'nise ne a'mine'mino nouve. 2 Ne'mine lo nolivo eveneto' medelo mino O'moso inite' lehize-daa' ive naba Anania' aza Paulo' minine' avita minave ti' lo lo-ngimine': Lingine velelo' izilevo. 3 Lo lavo Paulo' ti' lo lo-imine': Gaza lukau' guho' novine' gei' nene O'moso'mo gebeleleseive. Gaza nene Mose' lo huko line' akalo' nele'mizo molalove lo nolane'za a'mine lo huko line' gamazi nene avuto' ogo nibililizave lo go'ine noizabe. 4 Ti' lo lavo a'mido' minavete ti' li li-imani': O'moso'mo ele'mize molavo eveneto' medelo mino inite' lehize-daa' ive naba ma nenako eze nanimu' dovo' ledevo' nane. 5 Likevo Paulo' aza ti' lo line': Lingine zuho gizebo o-lengedaa' ive guvelesi ve dovo' ledevo' amozo li gizikevo neine' ma nenako aza nene eveneto' medelo mino O'moso inite' lehize-daa' ive naba neive lo giluvodini ne'mine lo ma lamuvodine.
6 Ne'mine lo kanisole muliseuti' ve linge ma nene Sadukaio' evene' ido' linge ma Halisaio' evene' minani' nemu' gelo gamazi naba lo kanisole aleve ti' lo lo-ngimine': Lingine neze zuhokizo, neze ize'ne avo'nemote nene Halisaio' aleve nizave ido' nazasi nene Halisaio' ve nouve. Helakuti' otaa' nene neive lo gelo nouvoni' nemu' nene gonito' nele'mizi nimilave line'. 7 Ne'mine lo lavo Halisaio' alevesi Sadukaio' alevesi gamazi'ine'mo lovo'ningu' ogavo vi eza ema vani'. 8 Sadukaio' aleve ingine hele noloninguti' otaa' ido' angelo' ido' heta ve ne'mine inite' nomive li laa' navo Halisaio' aleve ingine ne'mine initekumu' inite' gihile ve li laa' nani' nemu' vi eza ema vani'. 9 Ne'mine ikevo mulise'ningu' gilili ngololoka li Halisaio' aleveukoti' mono' monovo apizi ngimaa' ave linge ma oti amuzo mili ti' li lani': Mene ve'mi lihimemu' gilune' ma nomive. Angelo' nizani' ido' O'moso'midati' inite' mali'mo gamazi lo-eme noline' nene nadive lo lolone. 10 Ne'mine li gopo' napa gamazi li lolize gamazi likevo amiliti guve'inesi ve naba aza nene Paulo'ni izi giti hulilizahe lo ehelele izavo ami lo-ngemavo igi kanisoleliti vovo'ninguti' ele'mizi di numu'ninguko vani' ve.
Paulo'ni Bililisa Gohoni Milani' Gamazi11 Ne'mine ikevo holuka' ingi nizavo Guvelesi ve'mo Paulo' neida soto' o emo ti' lo lo-imine': Golise gelamo luka amuzo molavo minezo. Zelusalemi numuda neni' gamazi'ne lo soto soto' oga' abe. A'mine'mine ogo Loma ebeta lo soto' olosane. 12 Ne'mine lo lavo go' lavo Zuda ve di bizi lovo gizi Paulo'ni belelone li noso' nite' malise ani'. Olihe belamo noso' nite' ido' noso nalone' nene O'moso'mo usi' ize-lidivo li lani'. 13 A'mine gamazi li hukave nene foti (40) ne'mine ivile' igi minavete li hukani' ve. 14 Li huki eveneto' medeli mini O'moso inite' lehizi-daa' ave nabasi mono' gizebo vesi nizada vi heteli ti' li li-ngimani': Paulo'ni belelesa olihe belamo noso' nite' malise ogo minelone lo lo hukokune. Ido' a'mine lo hukune' gamazi gele damolone' nene O'moso'mo usi' ize-lidivo lo lo hukokune. 15 Ne'mine li lingine kanisolesi amiliti guve'inesi ve nabala gamazi ti' li hulikevo vilive: Gaza Paulo'ni leli' muliseuko imiselanivo alive. Gamazi've lavo gele lamine' olonize. Ne'mine li golo izikevo gamazitine gelo ne'mine ogavo laza Paulo' nene akalo' navo gohoni ongo belelone.
16 Ne'mine likevo Paulo' alunolo'mi gipele aza gohoni ingalizani' gamazi lani' nene gelo vo amiliti numungu' dizo omolohine Paulo'ni nene lo-imine'. 17 Lo-emavo Paulo' aza amiliti gizebo ve ngomo nene asi lo-do ti' lo line': Gipe mene guvelesi ve naba neida ele'mizo vanivo gamazi ma lo-emelive. 18 Lavo aza guvelesi ve naba neida ele'mizo vo ti' lo lo-imine': Nala' numungu' neive Paulo' aza asi lo-nemoo gipe mene gei' gamazi lo-gemelove nolize nemu' ele'mizo geita vozo lavo ele'mizo nouve. 19 Ne'mine lavo guvelesi ve naba aza gipeli'mi analo' do ele'mize abaza' ogo mino longo' o-do line': Nani gamazi lo-nemelesa labe. Lo-nemezo. 20 Lo longo' o-davo ti' lo lo-imine': Zuda ve ingine Paulo'ni aize' nene kanisoletida ele'mizo lomanivo eze monovo gohi vise' ogo gele lamine' olone li longo' i-gidilisa gamazi di hamo' naze. 21 Igi nilavo ma gele ngemamozo. Engikuti' evene' foti (40) mini a'mingu' gohisi imine' mili nizave. Ingine nete noso' nite' namo ido' noso namo malise gehepeve o mino Paulo'ni belosa noso nite' nalone li lovo gizi gohoni niingi gei' gamazimu' gapepe' igi gizebo i nizave. 22 Ne'mine lavo gelo guvelesi ve naba aza ti' lo lo-imine': Gaza gamazi lo-nemane' nene lo-nimuve lo evene' masi lo nese nese ogo lo-ngemamozo lo gipe nene lo-emo imiseline'.
Loma Amiliti Gizebo Ve'ine Nabali'mo Paulo'ni Imiselavo Aza nGamani Naba Heliki' Neida Vine' Gamazi23 Ne'mine lo guvelesi ve naba aza amiliti gizebo ve seta' asi lo-ngemo ti' lo lo-ngimine': Lingine li-ngimikesivo ami misubou' aka vilizave nene tu hadeti (200) ido' hosi ize mehenelo' vilizave nene sevedi (70) ido' goholo' dalizave nene a'mine'mine ogo tu hadeti (200) ne'minete di va'va' igi mini holuka' naeni (9) kiloku Kaesalea ebeta vilizave. 24 Ido' di goloso i-damavo lamine' ha neivo ele'mizi ngamani naba Heliki' neida vilizangumu' nene Paulo'ni hosi linge ma di va'va' i-dilo. 25 Ne'mine lo lo-ngemo luhuvo nite' ti' lo gizine': 26 Naza Kalaudio' Lisia' nGamani naba Heliki' gei' gopo'ni nolo luhuvo nite' mene ti' lo nogize-giduve. 27 Gaza guvekasi ve naba make, ami ingine ve nene ma ele'mizi nivave. Aza nene Zuda ve ingine analo' dii bili hililisa navo naza nene Loma ve neive lo gelo ami ma ngele'mize do vo a'ninguti' ipe' ogo do u' izune' ve. 28 Do u' izo bililisa ani' nene nani lihime'vemu' ne'mine i-dilisa nahe lo ne'mi monovo gelelove lo gelo ele'mizo engi' kanisoleliti muliseu' ele'mizo lomuvoni'. 29 Ele'mizo lomo goni' i-di lani' gamazi giluvoni' nene ei' laa' ine' gamazi nene engi' lou' gamazi'ine lido' vo milise' osa'mive li goni' i-dani'za lihime've apaso bele helelonido' lisihe' o minine' initekumu' nehe nala' numungu' hulo-delonido' lisihe' o minine' initekumu' nehe ne'mine initekumu' goni' i-damave. 30 Ne'mine lo gelo engikuti' evene' linge ma ingine gohoni ingi a'mine ve belelone lani' nene gelo geita imiselekuvo novive. Ido' gonito' ele'mizi nimilave nene gei' vekalo' gamazi li soto' ikevo geleline lo lo-ngemekuvo alisave. 31 Luhuvo nite' ne'mine lo gizo ngemavo gamazi've gili di ami ingine a'mine holuka' nene Paulo'ni ele'mizi Adipatili ebeta limi hetelani'. 32 Limi nihetelavo go' lavo ami linge tine' mili numu'nida ikevo hosi izelo' vave ingine Paulo'ni ele'mizi vani'. 33 Ele'mizi vi Kaesalea numuda heteli luhuvo nite' ma nene ngamani naba imi Paulo'nisi anau' milani'. 34 Ne'mine ikevo luhuvo gato misubo'vemu' longo' o-dine'. Longo' o-davo aza Kilikia misuboukoti' ve nouve lavo gelo 35 ti' lo lo-imine': Gonito' gele'mizi milaa' ave ingine igi hetelikevo gei' gamazika gelelove. Ne'mine lo amiliti a'ningu' molo lo-ngemavo Helode' numu've nabau' hulimiki gizebo i minani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Peter 2
Lingine Monovo Goloso Hulisa O'moso'mi Gamazi'mo Amine Lingimivo Ido' Guvelesi Ve Nene O'moso'mi Numuno Do Amuzo Molo Minaa' Neine' Geheni Ne'mine Neivo Ido' Lengi' Nene A'mine Numuno'mi Geheni Lingela Ne'mine Mini Ei' Evenele Gihile Gehepeve Minilo Lo Petolo' Lo-ngimine' Gamazi1 Nemu' nene lingine goloso monovo ato ato' muki' ado' evene' go'ine izaa' ido' lutingu' monovo goloso haleko neivosa evene' lamine' gili monaa' ido' evene' maliti initekumu' lavodine lemavo muludingu' goloso gilaa' ido' gamazi di goloso igi laa' monovo ato ato' muki' nesi nene ogalone li mudise huli osu' lisa mini 2 O'moso'mi gamazi ne'mo lute do naba ogavo lukuvo naloningumu' ve li izipe namunolite aminemu' ngisavo iga' nani' ne'mine igi lingine a'mine lutine'mi noso' nite' aminemu' nene lingisivosavo' minilo. 3 Ne'mine igi minilizave lo noluvoni' nene lingine Guvelesi ve'mo mulumote ningo do lamine' o-ledaa' neine' monovo've'mi lanite've ningi nigilani' nemu' nene noluve. 4 A'mine Guvelesi ve nene numuno gizaa' geheni sikalahu'vesi minine' ne'mine ne neive. Evene' nete ei' nene di ningisa goloso neive li di hulani'za O'moso'mo eikumu' gilivo dizo neivosa do kegese-dine' nenaze. Eita nene igi gi'mizi minilo. 5 Ne'mine igisa lingine nene numuno gizaa' geheni sikalahu'vesi minine' ne'mine lili' igi minikevo O'moso'mo ei' Sikalahu've'mi numu've lolo' o-lengedelize. Guvelesi vela igi gi'mizilo. Ido' ne'mine igisa lingine O'moso'mi numungu' gono di-dilisa kekeize li minani' zuho lili' igi mono' numuno nabau' O'moso inite' lehizi-daa' ani' ne'mine igi O'moso'mo Izesu Kilisito' gono dangumu' gelosa ninge lamine' daline' inite' nene lengi' lutinguti' nene di soto' igi lehizi-dilizave. 6 Mene noluvoni' nene mo lamineto' mono' godolou' O'moso'mo line' gamazi ti' li gizi nizado' nene e'meto noluve:
Lingine gili'nalo.
Naza numuno gizaa' geheni mamu' nene giluvo dize neivosa
a'mine geheni nene numuno do amuzo molaa' geheni minelive losa
do kegeso neni' evene'ne zuhoti ebe'nine Zaioni golo neu'
ado' engi' vovo'ningu' gehepeve nene nohulo-duve.
Ido' ezemu' gili ele'vole' ilizave muki' nene
gili ele'vole' ilizani' ne'mi gihile nene soto' amivo
ngovozo ma hilamilisave.
7 Ido' a'mine geheni nene mo dizo neive noluvoni' nene lingine ezemu' gili ele'vole' i nizave nene ezemu' gilavo dize neivosa nene noluha evene' ma ezemu' gili ele'vole' amavela nene mono' godolou' ti' li gizi nizani' gamazi malo' nene mo gihile izave:
Numuno gizilizani' geheni mukikuti' nene geheni ma
numuno gizaa' avelite ningisa goloso o vive li di hulani' geheni ne'mo
geheni muki' ngivile' ogo numuno do amuzo molaa' geheni lolo' ogave.
8 Ido' ma nene:
A'mine geheni nene evene' lodoho' izi limi pou' li
ingalizani' geheni gehepeve ne neive.
Ingine lodoho' izi limi ingaa' nani' nene O'moso'mi gamazi gili damadi'mo nene limi ingaa' nave. O'moso'mo ingine mo ne'mine ilizave lo gele neido' nene ne'mine iga' nave.
9 Ne neiha lingine neve nene mo O'moso'mo ei' ve lo do kegesine' zuho mini Guvelesi ve naba'mi mono' gono di-di inite' lehizi-daa' aveliti muliseuti' mini O'moso'mo ei' ve lo do kekeize lo-lengede neine' zuho nene nizave. Ido' ne'mine nizani' nene vode vavo lehelele izeline' labana'veu' nene liti'musouti' elese molo-lengedo lengele'mize molavemu' nene opo'ni li guvele li soto soto' ilizangumu' nene ne'mine aleve nene nizave. 10 Gomu' lingine evene' numuno gulivetine minamivo gopo minani'za idise nene numuno gulivetine O'moso'mi evenele zuho ve lisa nene nizave. Gomu' nene O'moso'mo isete izo nasahili' o-ledaa' ine' monovo've nene lengita hetelamivo minani'za idise nene mo lengita ogo hetelavo a'mine'mi lulou' nene nizave.
Lingine Nene O'moso'mi Gelekele' Ve've Minii Monovo Lisihe' Laminekovo' Igi Mili Minikevo O'mosomu' Gilamave Nete A'mine Monovotine Lamine' Nene Ningisa O'moso Opo'ni Lilizado' Mini Mili Minilo Lo Lo-ngimine' Gamazi11 Lingine lu'ne lengeme nouvoni' alevekizo, me misubou' aleve minami gamene li'nibemukovo' a'mida mene minilizani' nenako okodine'mo me misubou' initekumu' lanite' giline' nene gili hulilo. Okodine'mo ne'minemu' giline' ne'mo lutine nene ivile' olosa lovo o emaa' neinaze. Lingine gili hulilo lo nolo-lingiduve. 12 O'moso'mi evenele minamaveti zuhoti vovo'ningu' minilizangu' lingine igi mili ilizani' nene mo monovo lisihe' laminekovo' nene igi mili minilo. Ee, ingine lengikumu' evene' goloso ve li divi ledivi' i-lingidi laa' naha ne'mine i-lingidi minilizangukisi monovo lamine' igi mili iga' ilizani' nene ningi mini' mini' ilizadi'mo O'moso'mo monovo'nido' ogo do ningeline' gamenelo' ingine nene a'mine monovote laminekumu' O'moso opo'ni lilizangumu' ve li monovo lisihe' laminekovo' igi mili minilo.
13 Guvelesi ve'mo ningivo lamine' ilingumu' ve li lingine evenelite amuzo ato ato' ngimani' aleve muki' nene gelekele' i-ngidivo' minilo. Ado' evene' linge muki' ngivile' ogo minive guvelesi ve naba gehepeve nolihe 14 ido' a'mine guvelesi ve naba ne'mo ingine evene' monovo goloso ilizave lihime ngemaa' gonosi ido' monovo lamine' ilizave ngopo'ni laa' gono nesi nene dalizave lo ngele'mize molave ngamani naba nilizahe muki' nene gelekele' i-ngidivo' minilo. 15 Ido' lingine gelekele' i-ngidivo' minilizave noluvoni' nene O'moso'mo ti' lo gele neingumu' nene noluve: Ado' lingine monovo lisihe' lamineto' e'meti minilizadi'mo evene' negi ado' gamazi monovo gilamavete divi ledivi' i-lingidaa' nave neti ve'nido' nene humo izi-ngidikevo gohi lamilisave lo gele neive. 16 Lingine Mose' louli'mi gesi mingu' mini nalato' ve gili minanguti' kuluhizi nizani'za a'mine louli'mo adelo' damivo fili o none' nenako nemu' nene monovo ato ato' muki' nene lihime've nomivo gopo ha olosune lisa monovo goloso dikelizave. Ne'mine amilo. Asi O'moso'mi gelekele' ve mini ei' lulolokovo' igi mili minilo. 17 Ado' evene' mukikumu' gilavo dizivo mini Kilisito' evenele leli' zuho muki' nene lutine ngimi mini O'mosomu' golise gili mini a'mine me misubou' guvetinesi ve naba minive nene di naba i-di gili imi minilo.
Gonou' Aleve Nene Gelekele' Igi Gono Lamine' Di Minilizangu' Hazalo' Mulumo Gono Ma nGimilizani' Nene Kilisito' Engikumu' Mulumo Gono Ha Gihine' Monovo'velo' Nene E'meti A'mine Mulumo Gono Nene Ha Gihilizangumu' Lo-ngimine' Gamazi18 Gonolo' gipe alu lingine lengehelele gehepeve izivo mini metinge gizebo vetine nene gelekele' i-ngidivo' minilo. Ado' gizebo vetine ve lamine' hongu ve ne'mine minilizanikovo' gelekele' i-ngidi minilizavoba asi metinge gasava ve minilizani' nesi nene ha gelekele' i-ngidivo' minilo. 19 Ee, evene' ma inite' ma do goloso amilido' hazamu' mulumo gono imikevosa aza hongu lo mino a'mine mulumo nene O'mosomu' gele mino ha geheline' nene O'moso'mo ezemu' gelavo lamine' oloseive. 20 Ne neiha lingine inite' ma di goloso ikevo a'minemu' lihime lingimi gavoso nilingibilavo lingine hongu li mini ha gihilizani' nemu' nene longopo'ni lilizado' minilizahe. O'ove. Longopo'ni lamilisani'za lingine inite' lisihe' lamine' ma ikevo gavoso nilingibilavo lingine hongu li ha gihilizani' nene O'moso'mo ningivo lamine' oloseive. 21 Ido' ne'mine ilizave lo noluvoni' nene O'moso'mo ne'mine ilizave lo elese molo lengele'mize molani' nenako nemu' noluve. Ido' O'moso'mo ne'mine ine' nene Kilisito' azasi lingine neni' ogo molo uvodo' api' napi' igi igi mili minilizave lo avazaha pikisa ne'mine bele molo lengito' medelo mulumo gono gihine' nenako nemu' nene O'moso'mo linginesi ne'mine ilizave losa elese molo-lengedave. 22 A'mine ogo molo minido' api' napi' igi e'metilizave Kilisito'
aza nene lihime ma damine' ma neive.
Ido' go'ine izo soza gamazi veleuti' livo evene' hamoli'mosi ma gelamine' ve.
23 Evenelite divi ledivi' igi elemado' nene do velepe' izo aza a'mido' do goloso o-ngedo ngelemesa'mine' ve. Ido' mulumo nite' i-dado' nene golo hizo golise gililiza gamazi lo-ngedamo asi goni' do lisihe' ogovo' gelaa' ive O'moso'mi anaukovo' molosa ezelo' lehete o minaa' ine' ve. 24 Ido' leli' nene lihime mudise hulisa monovo lisihe' laminekovo' igi mili minivi' alivi' ilizangumu' ve losa asi've nene leli' lihimete ei' oko'nolo' geho a'minemu' nene lohoto' zalo' hiline' ve. Ei' biladi'mo lingine nene mo lamine' ikeve. 25 Ido' naza ne'mine noluvoni' nene lingine sipisipi ize ne'mine mini vi gopo igi minani'za idise mini velepe' izi lengi' lutine'mi noso nite' eme'mo vo a'mido' gizebo o-lengedelivela igi gi'mizikeni' nizani' nenako nemu' nene noluve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Peter 4
Kilisito' Oko'nolo' Mulumo Geni Gihidi'mino Lazasi Gehelone Liisa Lihime Daa' Monovo Ato Ato' Nene Hulii O'moso'mi Lulolokovo' Igi Mili Nizavo Hililizani' Gamene Ilive Lo Petolo' Lo-ngimine' Gamazi1 Nemu' nene Kilisito' oko'nolo' mulumo geni gihidi'mine igi linginesi mulumo geni gihilizangumu' nene lutine gatine di amuzo mili di va'va' igisa minilo. Nene nanitekumu' ve. Ve ma oko'nolo' mulumo geni gehe nolive aza lihime daa' monovo nene mo hulosa noloseinako nemu' nene noluve. 2 Ido' ne'mine ma ilizani' nene idise meloti' nene haza okodesi minevo' alevo' o'mo dizelone' gameneu' nene haza alevete lanite' gilaa' naani' monovo nene laza gohi amo asi O'moso'mi lulolokovo' ogo molo minelone lisa ne'mine ilizani' o neive. 3 Ee, gomu' lingine O'moso'mi evenele minamave heta ato' velite ngumo helaa' ine' monovo goloso igi mili'mi dizani' nene mo moda ve lo noluze. Gohi amilo. A'mine goloso monovo nene ado' ne'mine mana'mine monovo goloso longovozo hilami gopo iga', inite' goloso mamu' lutine otaa', nosolo' moni sipaki goloso iga', noso' nite' naba ni zohi' igi noso ni sipaki iga' ido' noso naa' pati di soto' iga' ido' soza o'moso nge'metaa' monovo goloso iga' ani' mamu' nene noluze. Mo hulilo. 4 Lingine a'mine heta ato' vesi nene a'mine monovo golosou' nene vili vivi' vivi' igi minani' ma'mine nene gohi amavo ingine ningi upuho' igi lengi' nene divi ledivi' igi lengemenga laa' nave. 5 Ne neiha a'mine engi' nene vetesi ha nonivesi hilavesi monovotemu' goni' o-ledo ize' molo-ledelesa do va'va' o neive ne'mo nene ne'mine angumu' nene lingine nanitekumu' ave lo goni' o-ngedo lihime ngemeleseive. 6 Nemu' nene mono' gamazi lamine' nene hilavetidasi vo heteline' ve. Ingine haza oko'inesi minani' gameneu' nene O'moso'mo evene' muki' o-ledaa' neine' ne'mino engikisi goni' o-ngedo lihime ngemavo hilani'za ingine sikalahu'inesi mini O'moso'mo minevo' minevo' oga' neidi'mine igi minivi' minivi' ilizangumu' ve losa a'mine mono' gamazi lamine' nene engitasi hulavo vo heteline' ve.
O'moso'mo Nasahili' O-ledo Lehize-lede Neine' Amuzo Nene Gele nGe Lo Mino Ogo Molo Oloningumu' Petolo' Line' Gamazi7 Ido' inite' mata' muki' osu' liline' gamene nene mo avito' ogaze. Lingine nene O'mosola lilizado' lisihe' i minilizangumu' nene lutine gatine gopo amivo di vevesi minilo. 8 Lute ngemaa' monovolo' e'metilizave nete nene evenelite di goloso i-ngidilizani' lihime muki' nene di halekisavo' apasi-ngidilizani' nenako nemu' nene lingine igi mili ilizani' inite' mukikuti' ma dizo neine' nene lingine lutine ge neme ne geme li minilisa nene amuzo mili igi mili minilo. 9 Ido' evene' numudingu' alizangumu' nene lingine nulu nulunga li lihiteheka lami numudingu' numudingu' nene ne do lamine' o-gede ge do lamine' o-nede lisavo' minilo. 10 O'moso'mo lengi' nene nasahili' o-lengedo gono daa' amuzo ato ato' vai' nene lehize-lengede neize. A'mine lehize-lingidine' amuzolo' nene gizebo lamine' igi minilizangisi lingine hamo hamo' a'mine di nizani' amuzodunu' nene ge hize ele' o-nede ne hize ele' o-gede li minilo. 11 Ado' mono' lo-lengemelive neve nene O'mosolo' medelo mino ei' O'moso'mi gamazi'vevo' nene lo-lengemelive. Ido' nasahili' ogo hize ele' gono do-lengedelive neve nene O'moso'mo amuzo emaa' neine' votigilelo' nene do molo a'mine gono nene do-lengedelive. Ido' ne'mine ilizani' nene lingine Izesu' Kilisito' hize ele' o-lidivo laza olone' inite' mata' mukitoti' nene O'moso'mi gulive nene do naba o-delone lisa nene ne'mine ilizave. Ezela nene guvelesi ido' amuzo nesi nene mo minevo' minevo' ogovo' minelive. Mo ne'mino minilihoo.
Izesu Kilisitodo' Gi'mizi Nizavo Mulumo Geni Gihi-lingidilizangumu' Nene Upuho' Igi Olovo' Ami Longolize Izi Mini Monovo Lamine' I'mi Vi Mini O'mosolo' Lehete' I Minilizave Lo Petolo' Lo-ngimine' Gamazi12 Lu'ne lengeme nouvoni' alevekizo, lutine do ningelesa lengemengu' molo ololi'mo longolaa' neine' ne'mino mulumo geni gihi-lingidilisa naavo lengi' soto' o-lengedelesa neingumu' nene lingine leli' soto' o-ledamilido' o neine' inite' atoli'mine ma soto' o-ledelesa neihe li upuho' amilo. 13 Asi Kilisito' mulumo geni gihine' ne'mine nene linginesi gihi nilizani' nenako nemu' nene lingine Kilisito' labana'vesi gohi soto' iline' gameneu' nene luteu' gulumo avile lisivo mino lolize naba izeloningumu' ve li longolize izi minilo. 14 Ido' lingine Kilisito' evenele lili' igi eze gulive di minangumu' lingilimaa' navo ma nene guvelesi neine' O'moso'mi Sikalahu' neve nene lengito' omo mino mine do viline' nenako nemu' nene lingine longolize izi minilizado' o neive. 15 Ido' lengikuti' linge ma mulumo gono gihi-lingidilizani' nene lingine evene' ma ngibili hililizahe ido' gumine damine ilizahe ido' monovo goloso atoli'mine ilizahe ido' evene' maliti initeku' gavakavato' monaa' ilizahe ilizadoti' mulumo gono lingimilizani' nene mo edamoloseize. A'ne'mine monovo nene mo amilo. 16 Ne neiha evene' ma aza Kilisiteni lolo' ogo minelingumu' mulumo geni inite' gihi-dilizani' nemu' nene ovozo helamo asi Kilisiteni gulive've miningumu' nene O'moso do naba o-do minelive. 17 Ne'mine mana'mine monovolo' e'meti minilizave lo meuko noluvoni' nene O'moso'mo eze evenele zuho gonito' lele'mize molo-ledeline' gamene mo alitingumu' nene noluve. Ido' ei' evenele lelitoti' api' ogo evene' lihime lengeme'mo viline' nene aizo, alinge' nela eze gamazi've laminekumu' gili ele'vole' amave goni' o-ngedo lihime ngemo do nadi' o-ngedelido' o minelivoo. Mo mulumo gono goloso gehepeve ngemeline' o noloseive. 18 A'mine neve nene mono' godolou' ti' li gizi nizado' nene vo do neive:
O'moso'mo evene' lisihe' lamine' do lu' izelesa nene
ge'nebe ogosa do lu' izaa' neine' nenako
O'moso mehe'ine imi lihimelo' monaa' ave nene
lukuvo nalizado' o neihe.
Mo keke' ngeli lukuvosi ma namilisave.
19 Nemu' nene O'moso'mi lulolo' evene' ma mulumo geni gihi nilizave engi' minevo' alevo'ine nene engi' do soto' o-ngidive ado' gamazi've lavo haza ma osa'mive ei' anau' miliki eito' lehete' i mini monovo lamineto' nene e'meti minilizado' o neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Timothy 4
Evene' Mono' Gihile Hulisa Sikalahu' Golosolati' Mono' Gamazi Gilii Gosoho' Nasaha' Gamazi Apizi nGimilizangumu' Timoteo'ni Paulo' Hungo' Molo Lo-imine' Gamazi1 Ne neiha O'moso'mi Sikalahu' ne'mo ti' lo lo soto' ogo lo-leme neine' ma neive: Alinge' nela nene evene' ma ingine mono' gihile di mini minilizanguti' nene hulisa go'ine izaa' nani' sikalahuta nene vi gi'mizi sikalahu' golosolati' minine' mono' gamazi apizi ngimaa' naado' nene e'metilisave. 2 Ne'mine mono' goloso di soto' nave nete oko'ine losuvoloti' nene evene' lamine' gili minii sozalo' ve monovo goloso lamine' ize' mili ningi di kegesaa' ani' madu'ine di goloso ikeni' mini 3 vene' daa' velo' vaa' nene amilizave li ido' O'moso ezemu' gili ele'vole' igi gamazi gihile gili minave O'moso'mo ei' isaa' neve li-di di nalizave lo noso' nite' do soto' ine' linge ma nene malise ilizave li-ngidaa' nave. 4 Ido' naza O'moso isaa' neve li-di dalizave noluvoni' nene O'moso'mo do soto' ine' inite' mata' nene laminekovo' neine' nenako a'mine mukikumu' nene O'moso isaa' neve lo-dosa hamokumukisi nene o'ove lamo mo daakovo' olone' o neine' nenako nemu' nene luve. 5 Ido' naza di naakovo' ilisave noluvoni' nene nanitekumu' ve. O'moso'mo line' gamazi ne'mosi ido' laza isaa' neve lo O'mosola lune' ne'mosi a'mine noso' nite' nene do lamine' oga' neinako nemu' nene luve.
Izesu' Kilisito' Gonolo' Ve Lamine' Mineline' Monovomu' Paulo' Timoteo'ni Gala Do Lo-dine' Gamazi6 Gaza lo-giduvoni' gamazi mene leze zuho Izesu' evenele lo-ngedeline' nene mono' gamazi lamine' apize gimunido' e'meto minaine' ne'mo nene luka'mi noso' nite' lolo' ogo hize ele' o-gidivo mino mo Izesu' Kilisito' gonolo' ve gihile lamine' nene minelesane. 7 Monoku' vo damine' gamazi heluno ne'mine gihile've nomine' getipe gamazi laa' nani' nene mehenga emaa' ozo. Ne'mine oga' noogosa monoto' monovo do hehe lovo' ogo molo iliningumu' nene ele'vole' ogo a'mine'mi gono've do ninge' ninge' ogo doka' doka' o'mo vo minezo. 8 Ne'mine noluvoni' nene nemu' noluve. Laza okode amuzo molo ele'vole' ogo minelive lo ne'mi gono've doka' doka' o'mo vo eksesais ogo minaa' noune' ne'mo nene ngomo hize ele' o-ledaa' neive. Ne'mine oga' neiha monoto' monovo do hehe lovo' ogo amuzo molo ogo molo oga' ne'mo nene idise minevo' alevo' ogo nounidaa mene hize ele' o-ledelido' o neivosa ido' alinge' Okulumokuko minevo' minevo' ogo minelonidaasi nene hize ele' o-ledelido' o neive. Nemu' nene okode losuvomu' olone' inite' nene ivile' ivosa a'mine monoto' monovo do hehe lovo' oga' ne'mo nene mudise hize ele' gehepeve o-ledaa' neine' nenako nemu' nene noluve. 9 Ido' gamazi meve nene gihile lamine' neine' nenako mo mudise gele dalonido' nene lisihe' o neive. 10 Nemu' nene minevo' minevo' oga' neine' O'moso aza evene' muki' do ngu' izaato' minidoti' nene ado' leli' Kilisito'nimu' gele ele'vole' oga' nounive nene do lu' izaa' ive gehepeve ne neive losa ezemu' gele mu'musi' ogo none' nenako a'nemu' nene zege' zege' goloso ogosa mulumo gono ne'mine do do dizo minaa' noune.
11 A'mine lo-giduvoni' gamazi muki' mene lo soto' ogo apize ngemezo. 12 Ido' gaza ve goso've ve li geikumu' gilikevo lemo minaaline. Nemu' nene Kilisito'nimu' gili ele'vole' igi minave nene gei' monovokalo' e'metilizado' lisihe' ilido' ogo molo ozo. Gaza gamazi liliningu' nolihe ne'mine mana'mine inite' iliningu' nolihe evene' lute ngemaa' monovolokisi ido' Guvelesi vemu' gele ele'vole' oga' monovolokisi ido' monovo goloso hamokisi ogo molo amo minaa' monovolokisi nene gaza lamino e'meto nanivo ne'mo nene ingine a'mido' e'meti igi mili ilizani' aka'ine nene ngelebizelive. 13 Naza gei' nanida olihe amuvo nanido' nene mono' godolou' gamazi nene gate ngemaa' ido' lu'ine do oto ga'ine daa' gamazi lo-ngemaa' ido' mono' monovo apize ngemaa' gono ne'mido' nene luka amuzo molo molo minoosa do do vo minezo. 14 Ido' O'moso'mi veleti' gamazi geikumu' line' nene nilavo ido' mono' gizebo ve nene gonou' gele'mizi mili a'nine godokalo' nimilavo gonou' amuzo O'moso'mo lehize-gidine' nesi nene damanivo haza minaalive. 15 Mono' gonoka do lamine' o'mo novaine' nene evene' muki' ningilizangumu' ve lo a'mine lo-giduvoni' initeto' mene luka molo mino a'mine ne'mine monovo ogatokovo' nene minezo. 16 Gei' monovokalokisi ido' evene' apize ngeme ngeme' iline' gamazilokisi nene ninge lamine' gehepeve o minezo. Gaza a'mine gamazilo' nene mo gi'mize gili' lo mineline' ne'mo nene gasika lukuvo nalinido' gele'mize molosa gei' gamazika gililizavesi nene lukuvo nalizado' ngele'mize molalosainaze. A'mine gamazilo' nene gi'mize gili' lo minezo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Ephesians 4
O'moso'mi Sikalahu' Ne'mo Do Hamo' O-ledosa Do Kilisito' Oko'no Ne'mine Lolo' O-ledavo Noningukovo' Nene Hongu Lo Minelone Lo Paulo' Lo-ngimine'1 Ne'mine o neine' nenako nemu' nene lingine O'moso'mo elese molo-lengedo ei' ve lo lengele'mize molavete e'metikevo lisihe' iline' monovolokovo' lisihe' igi e'meti vivi' vivi' igi minilizaho lo agae lo naza Guvelesi ve'mi goboni ve minuvongumu' nala' numungu' huli-nidikevo minuve'mine nolo-lingimuve. 2 Lingine ne'mine idi nivilizanguti' nene lutine've di dizami loposo lengemeni dameni di otuhi minanguti' O'moso'mo do gatine lo-lengedavo nizadokovo' nene mini ato ato' inite' lengita soto' neivo ma hongu li mini lengi' okodingu' nene eze izebolo' molali inite' anivo anivo ge gizebolo' molali inite' ivo ivo li minilizangumu' nene gili hulisa asi gosele' lengebelamivo lutine ge neme ne geme livo' minilo. 3 Ido' ne'mine igi mini O'moso'mi Sikalahu' ne'mo do hamo' o-lengedavo hongu lo minali'mi gesi mingu' nizanguti' nene limi vami lutine di hamo' igi a'mine monovolo' nene amuzo mili e'meti vi minilo. 4 Kilisito' evenele mukito' laza nene Kilisito' oko'no hamokuti' ne'mine nonivo O'moso'mi Sikalahu' hamo' ne'mo nene leli' mukiku' nene minevo dovo' ogo neive. Ido' a'mine'mine ogo O'moso'mo do lamine' o-lengedelove lo elese molo-lingididoti' lingine gili ele'vole' igi a'mine gizebo igi minani' initekumu' nene laza mukito' a'minemukovo' gele ele'vole' ogo gizebo ogo none. 5 Ido' Guvetesi ve nene hamokovo' neivo eito' gele ele'vole' une' nene mukito' gele hamo' o none. Ido' Guvetesi ve hamokumu' nene gele ele'vole' o mino mono' noso holaa' noune' nene ei' gulive hamotokovo' noso holaa' none. 6 Ido' O'moso nene mukito' meteho hamo' nene neive. Ei' neve evene' muki' nene livile' ogo osu' losa dizosa neive. Ne'mine ogo mino evene' mukiliti vovoteu' mino luteu' luteu' gono do neive.
7 Ne neiha Kilisito' aza leli' hamo hamo' lehize-ledelesa giline' votigilelo' nene leli' muki' hamo hamo' nene monoli'mi amuzo lehize-ledave. 8 Nemu' nene mono' godolou' ti' li gizi nizani' ma neive:
Guvelesi ve aza biluva've ngivile' ogosa
oto hozeuko dizo vingu' nene lovouti' galapuso ve ne'mine
do mulise molo-ngedo ngele'mizo voosa
inite' ato ato' nene ei' evenele lehize-ngidine'.
9 Ido' hoziuko dizo vine' ve li gizangumu' nene laza nadive lo gelelone. Aza nene gomu' misubouko lemosa mo misubo luloukosi homine leme pelosa dizo vine' ve lo gelelesune. 10 Ido' misubouko mene lemo ave ne'mi emeni dameni ne'mo nene misubou' ido' okulumoku' mine giki' ogo minelive lo okulumo' ningaa' none' nene ivile' ogo ido' ma ningamune' muki' nene ngivile' ogo mo hoziu' goloso dizosa minine' ve. 11 Ido' a'mine ve ne'mo inite' ato ato' monoli'mi amuzo ne'mine nene evene' linge leze nene aposolo minilizave lo lele'mize molaa' ido' linge ma eze veleuti' gamazi li soto' iga' ave polohete minilizave lo ne'mi amuzo lehize-ngedaa' ido' linge ma nene mono' gamazi lamine' nene li soto' igi li-ngimiliza amuzo lehize-ngedaa' ido' pasitoli gonou' ngele'mize molaa' ido' mono' apizi ngimaa' ilizave lo ngele'mize molaa' neive. 12 Ido' O'moso'mo ne'mine ogo monoli'mi amuzo ato ato' lehize-ledo ne'mine gonolo' lele'mize molaa' neine' nene eze aleve lelikumu' nene monoku' izipe ngomo ne'mine minikevo tilikilo' ve ingine lengele'mize gopo ilisa gotine izi soza mono' ato ato' li-lingimikevo ne'mo gamene gamene hepeli'mo pipiza' nite' do volelo' melo' oga' neine' ne'mine igi mini me monoku' volobe ido' ma monoku' me volobe li minikelizave lo O'moso'mo eze evenele nene ge hize ele' o-nede ne hize ele' o-gede li gono di'mi vi mini lengi' mulise Kilisito' oko'no ne'mine neine' nene hize ele' ikevo amuzo molo minavo lingine muki' nene O'moso neni' gipe'nemu' gili ele'vole' igi ei' monovo've nene gili vevesi minikevo ne'mo lutine do hamo' ogavo monoku' lodive igi Kilisito' emeni dameni vai' nene lengita mine osu' lilido' o minivo minilizangumu' ve lo a'mine gono nene leli' daloningumu' ve lo do va'va' o-ledo gono ato atoku' lele'mize molaa' neive. 15 Ido' mono' gono ato atoku' lele'mize molaa' neine' nene laza tilikilo' ve golosolite iga' ani' ne'mine amosa gamazi gihile laminetokovo' nene e'meto evene' lute ngemo a'mine gamazi laminekovo' nene lo-ngeme'mo vo minelone' ne'mo leze godotelo' minive Kilisitoda nene gi'mize lamine' okunivo eze emeni dameni vai' ne'mo lezela mine vai' lo neivo monoku' lodive oloningumu' ve losa mono' gono ato atoku' lele'mize molaa' neive. 16 A'mine godotelo' minive ne'mo nene eze oko'no ne'mine minunive leli' nene lingela lingela gono ato ato' limine' votigilelo' votigilelo' do molo gono lisihe' ogo nodunivo a'midoti' nene do hamo' gehepeve o-ledavo ne'mo nene a'mine oko'no ne'mine minunive mulise vai' nene monoku' naba oka' oka' o'mo vo mino mukito' nene lute ge neme ne geme lo minune' ne'mo do amuzo molo-lede'mo vo minivo minaa' noune.
Lingine Gomu' Igi Mili Monaa' Ani' Monovotine Nene Mehedine Imi Gosoho' Lengemeni Dameni Lingimido' Nene E'meti Minilizave Lo Paulo' Lo-ngimine'17 Nemu' nene naza Guvelesi ve'mi velemu' ogo gamazi mene amuzo molo ti' lo nolo-lingimuve: O'mosomu' gilamave heta ato' ve ingine nene gihile've nomine' initekumukovo' ga'ine gilaa' nani' nenaze. Lingine engi' monovo'nido' nene gohi nge'metamilo. 18 Ingine nene lu'ningu' liti'muso ize minine' ne'mo negi hizi mini O'mosomu' gililisa ani' nene lu'ine ngi lo a'manapa ogavo O'mosolati' minevo' minevo' minaa' ngemeni dameni nene engita nomivo minaa' nave. 19 Ido' lu'ine ngi lo a'manapa ine' ne'mo nene goloso initekumu' ngovozo hilami okode'mo lanite' gelaa' neine' monovo goloso lute do goloso o-ledaa' neine' monovo muki' nene gosele' ngebelamivo vauve goloso ilisa igi mili mini inite' gohi gohi dalone li minaa' nave. 20 Ido' Kilisito' monovo've lingine gilaa' ani' ma nene lingine engi' iga' ani' ne'mine ilizave losa nomive. 21 Ei' monovo nene mo li-lingimikevo lingine ezela vi gi'mizikevo ei' Izesudati' gamazi gihile lamine' nene mo apizi lingimikeni' noloseive lo gele nouve. 22 Ido' nemu' nene lingine gomu' monovo goloso igi mili minaa' adoti' ha minine' lengemeni dameni litehe ne'mo nene leli' gote izo lele'mize goloso oga' neine' initekumu' nene umo helaa' neine' nenako nemu' lingine a'mine gomu' lengemeni dameni nene mo di hulilo. 23 Ne'mine ikevo lutine gatine've nene gosoho' ogavo mini 24 lengemeni dameni gosoho' nene di otuhi lingine nene O'moso'mi emeni dameni ne'minesi mini gamazi lamineli'mi gihile've nene di soto' igi evene' lisihe' lamine' minaa' ido' O'moso gelekele' o-do minakumu' nene lutine mili minilo.
25 Nemu' Kilisito' evenele laza okode do hamo' ogo noninguti' nene okode lingela lingela ne'mine mino vaito' bizo none' nenako nemu' mukito' lingine soza saza laa' monovo nene huli evene' ma gamazi li-ngimilizani' nene mo laminetokovo' li-ngimilo. 26 Ido' lingine inite' mamu' lingizebolo' molavo muludingu' goloso gililizani' ne'mo nene lihime lengemeline' o neine' nenaze. Lingine nene inite' mamu' muludingu' goloso gili minilizani' ne'mo Satani aza ogo do gopo o-lengedeline' aka've di ngolo' li-dikevo ogalize. Goloso gililizani' nene lengita ha minivo ho' nene lemo su'mizalize. Nemu' ehee' igi mini muludingu' goloso gililizani' nene geti di hulilo. 28 Ido' gomu' gumine daminelo' ve minave ingine idise a'mine monovotine nene hulisa lengi' adinedunu' gono laminekovo' disa inite' vise' igi minilizani' aleve hize ele' o-ngedelone' votigilelo' nene inite' pata' do soto' molalone li gono amuzo mili di minilo. 29 Ido' lengi' vetinguti' nene gamazi goloso mo keke' hamokisi lami gamazite gililiza aleve nene ngele'mize lamine' olone li eze hize ele' o-divo eze hize ele' o-divo li minaa' akamu' nene vise' igi di soto' igi gamazi laminekovo' li minilo. 30 Ne'mine igi mini O'moso'mo ei' ve lo meni hizi ve leli' nene alinge' mudise do lu' izo lele'mize eita ilingumu' ve lo noso molo ei' Sikalahu've lehize-lidine' nenako nemu' lingine O'moso'mi Sikalahu' aza nene goloso gelo muhele' ogo mineline' inite' ne'mine i-damilo. 31 Ido' muludingu' ekese' goloso gelaa' ido' muludingu' olo' laa' monovo ido' lingizebolo' molaa' monovo ido' evene' geke' goloso li gotinguti' li-ngimaa' monovo ido' evene' divi ledivi' igi ngemenga laa' monovo ido' ne'mine mana'mine monovotine goloso muki' nene ogo molo ogalone li olovo' igi minilo. 32 Ezemu' mulumo gelanivo gezemu' mulumo gilivo li mini ne nasahili' o-gede ge nasahili' o-nede li mini Kilisito' lihimetinemu' hiline' ne'mo O'moso'mo a'mine lihimetine nene mo hulo-lengedavo nizani' nenaze. Lingine a'mine'mine igi lengikumu' evene' malite goloso gili lihime dalizahe ido' lingine engikumu' goloso ma gili lihime dalizahe ilizani' lihimetinemu' nene gili huli minami ge hulo-nede ne hulo-gede li minilo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Hebrews 101 Ido' gomu' lou' gamazilo' e'meti ize ato ato' ngibili O'moso lehizi-dikevo ne'mi gihile've inite' lamine' soto' o ngemaa' neine' nene alinge' inite' lamine' lelita soto' o lemeline' nene inite' gihile ne'mine engita nene ma soto' o ngemesa'mine' ve. Asi mo alinge' soto' o-ledeline' inite' neti avazaha ne'minevo' nene soto' o ngemaa' neine' nenako ingine nene kilisimasilo' kilisimasilo' lihimete apase-ledavo lisihe' lamine' mineloningumu' ve li ize ato ato' di igi ngibili O'moso lehizi-dika' lehizi-dika' igi minaa' nani' ne'mo ngelo do lisihe' lamine' gehepeve o-ngedesa'mine' nenako nemu' nene a'mine inite' nene O'moso lehizi-dika' lehizi-dika' igivo' minaa' nave. 2 Ee, ne'mine iga' nani' ne'mo lihime'ine apase-ngedo mudise do lisihe' gehepeve o-ngididiniko a'mine inite' O'moso imi gubi' izi imaa' nave ingine nene lihimete nomine' minelesune li ize ngibili O'moso lehizi-dika' lehizi-dika' nani' nene huli alamadine. 3 Ne neiha vemoho' bulumaka' neti vanisesi meme' ize neti vanisesi ne'mo nene eveneliti lihime'ine nene apase osu' lo-ngedamilido' nenako kilisimasilo' kilisimasilo' ingine ne'mine inite' ngibili vanise'ine nene O'moso lehizi-daa' nani' ne'mo lihime dani' mamu' nene gohi gili oko'nido' gilaa' nave.
5 Nemu' nene Kilisito' misubouko mene lemelesa noogo mono' godolou' melehine lo imine' gamazi ma ti' li gizi nizani' ma neive:
Gaza evene' isaa' neve li ize ato ato' bili gimi ido'
inite' gohi ato ato' nene gimika' gimika' igi minilizave lo gelamo
neni' nene gelekele' o-gedelongumu' ve lo
oko'ne nene do va'va' ogo molo-nedane.
6 Ee, ize ma bili oloku' gizi' voti gimi ido'
lihime apase-ngedelive li ize ngibili
vanise'ine gimaa' nani' nemu' nene lanite' gelesa'manivosamu'
7 ti' lo lo-gimuvoni' ve: O'mosoo, gelezo.
Naza mono' godolou' nenikumu' lou' gamazi gizi nizani' malo'
nene e'meto gei' lukalo' do molo gelekele' o-gedelesa uvoni' ve.
8 Ido' Mose' lou' gamazi'mo lido' e'meti iga' nani' initekumu' Kilisito' aza O'mosomu' line' nene ize ato ato' bili gimi ido' ato ato' inite' nesi isaa' neve li gimi ido' lihime apase-ngedelive li ize bili gizi' voti gimaa' nani' nene lanite' gelamosa nimika' nimika' igi minilizave lo gelesa'mane loosa 9 neloti' nene gei' lukalo' do molo gelekele' o-gedelesa uvoni' ve lo Izesu' lidi'mo lihimetemu' ize belo O'moso emaa' monovomu' nene gana' line' gamazi nene do hulo O'moso'mi lulolo' do molo gelekele' o-daa' monovomu' alinge' line' gamazi nene do otine' ve. 10 Ido' Kilisito' aza O'moso'mi lulolo' e'meto leli' mukikumu' nene gamene hamokovo' oko'no hulo helo O'moso imine' ne'mo lute do lisihe' o-ledo O'moso gelekele' o-do minelone' evenele lolo' o-ledave.
11 Ido' eveneto' medeli mini O'moso inite' lehizi-daa' ave muki' ingine nene go' laneme go' laneme mono' gono'ine nene di mini ize ato ato' ngibili gamene gamene hamo' initekovo' igi O'moso imi'mi vi minaa' nani'za eveneliti lihimete nene apase-ledelido' lisihe' amine' initekovo' imaa' nave. 12 Ingine ne'mine iga' nani'za Kilisito' aza gamene hamokovo' oko'no hulo helo O'moso imine' ne'mo eveneliti lihimete nene mudise apase-ledelido' vo daavosa O'mosolati' lemo minive ei' mo'mosi've O'moso'mo ana hulaa' ida neido' a'mida vo neive. 13 Ee, eze oko'no hulo helo mo gamene hamokovo' O'moso imine' ne'mo O'moso gelekele' o-do minelone' evenele nene mo mudise do lisihe' lamine' gehepeve o-lidine' nenako nemu' nene oko'no've gohi gohi hulo helo O'moso emamo vo O'moso'mo ana hulaa' ida ei' mo'mosi'velo' mino neloti' nene ei' Kilisito'ni biluva' i-daa' ave nene gelekele' i-dilizave lo O'moso'mo gizeneuko do'mo leme-ngedelingumu' nene gizebo o neive.
15 Ido' a'mine luvoni' gamazi nene O'moso'mi Sikalahu' ne'mosi hize ele' ogave. A'mine Sikalahuli'mo ei' gamazi've lo-limine' mono' godolou' ti' li gizi nizani' ma neive:
16 Guvelesi ve'mo ti' lo line':
Gamene muluvoni' nene ogavo alinge' evene' mukilite gili dalizani'
gamazi gosoho' gohi ma lo huko do soto' o-ngedeloni' gamazi nene
ne'mino neive: Naza lo huko do soto' o-ngedeloni' gamazi nene
lu'ningu' molo-ngedo ido' ga'ningu' nene luhuvo ne'mine gize-ngedekuvo
mineleseive.
17 Ido' ne'mine lo neloti' alinge' gamazi gohi ma ti' lo line':
Ido' evene' engita lihime minine' mamu' nesi ido'
lou' gamazi avuto' iga' nani' mamukisi nene
gohi ga'ne gelamolosuve.
18 Ido' O'moso'mo lihimete muki' nene apaso osu' lo-ledavo ma nene lihimete apase-ledelive lo lihimetemu' ize ato atoli'mine belo oloku' gize emaa' une' ma nene gohi ma amolosune.
Laza O'moso'mo Lihime Lemelihe Lebelelihe Lo Golise Gelamo Ezela Vo Gi'mizelone Lo Lo-ngimine'19 Nemu' nene neze zuho lingine Izesu' vanise lepo helo O'moso imine' ne'mo lihimete nene mudise apase-lidine' nenako nemu' nene golise gelamo O'moso'mi kekeize atoli'mine lo minine' numuno lulou' nene ha vo dizelonido' o neive. 20 Ee, Izesu' eze oko'no hulo hiline' ne'mo O'moso'mi kekeize atoli'mine lo minine' numuno lulou' nene evene' dizikelizave li mono' numuno nabau' lavolavodunu' akate hizi tili-limikani' nene mudise bele ngolo' lo-ledo O'mososi bizo minelone' aka gosoho' ele'vole' ogo minevo' minevo' iline' nene vele-ledave. 21 Ido' lelito' medelo mino O'moso inite' lehize-daa' ivete nene aza evene' naba mino O'moso'mi evenele zuho leli' nene gizebo o-lede neive. 22 Nemu' nene eveneto' medeli mini O'moso inite' lehizi-daa' ave ngele'mize milalizangumu' a'mine ve nene di lamine' i-ngidi oko'nido' nene vanisedunu' hibi' izi huli-ngidi ido' noso' izi-ngidaa' ani' ne'mino aza leli' lute nene ei' vanise'vedunu' hibi' izo hulo-ledo a'mingu' monovo goloso minine' nene do hulo-ledo ido' okode nene noso laminedunu' noso ize-lidine' gelavo mino lute lisihe' lamine' minidi'mo O'moso golo izamo ido' gate seta' gelamo ezemu' gele ele'vole' goloso ogo O'mosola ogo ezesi bizo minuke'zo. 23 Ido' O'moso'mo inite' muki' ha olosuve line' inite' nene mo lamineto' oloseive lo mo gele none' ma nenako laza gele ele'vole' ogo O'moso'mo lemelove lo lo neine' initekumu' gizebo ogo minaa' noningumu' lo soto' oga' noune' nemu' nene golise gelo hulamo do gili' lo do minelone. 24 Ne'mine ogo lute ngemo nasahili' o-ngedaa' monovo ido' nevo'mine gono lamine' ato ato' daa' monovo lamine' nene lelita amuzo molo minelive lo ge luka do ote-gede ne lu'ne do ote-nede lolone' akamu' nene vise' ogo ningo ogo molo minelone. 25 Ido' evene' malite monokumu' do gese' oga' monovo hulaa' nani' ne'mine igi lingine hulami monokumu' di gese' i'mi vi mini monoku' ge hize ele' o-nede ne hize ele' o-gede li minilo. Gamene naba mo avito' navo lingine mo ningi gili nizani' nenaze. Nemu' nene lingine mo ge hize ele' o-nede ne hize ele' o-gede livi' livi' igivo' minilo.
26 Ido' laza Kilisito' gamazi've gihile laminekumu' nene mo gelo e'meto minaa' noolonivete lihime daa' initekumu' nene mo amolone' inite' neive lamo lihime doso' ne'mo Kilisito' vanise've lepo helo lihimete apase-ledeline' aka vele-lidingumu' nene o've lune' geleleseive. Ido' laza lihime daa' akalo' gohi volone' ne'mo O'moso'mo lihimete apase-ledeline' aka nene Kilisito' vele-lidingumu' nene o've lune' gelavo a'mine lihimetemu' golo hizo O'moso lehize-delone' inite' gohi ma minamoloseinako a'mine lihimete nene O'moso'mo ha do mineleseive. 27 Ido' a'mine lihime'ine do minelive nene O'moso biluva' i-daa' nanako aza olo' goloso lo neine' oloku' ngimiselavo a'mingu' vi tolovo ilizani' nenako laza golise volone' akate ato' ma nominako nemu' laza lihime daa' akalo' gohi ma volone' nene lehelele izivo golise goloso gelo O'moso'mo lihime lemo oloku' hulo-ledo ne'mine o-ledeline' gamenemukovo' nene gizebo ogo minelesune. 28 Ido' Mose' lou' gamazi avuto' ave nene mo ise'ine izisa'mani' ve. Ve malite a'mine lou' gamazi avuto' ani' nene evene' sitape sitohamolite he ningi goniku' li soto' i-ngidikevo a'mine lou' gamazi avuto' ave nene lihime ngimi ngibili hilaa' nave. 29 Ee, Mose' lou' gamazi've nene mo gili e'meti minaa' niigisa a'mine lou' nene ma avuto' ani' nene ngibili hilaa' ani' nenako Mose'ni ivile' ogo minive O'moso'mi gipele aza O'moso'mo lo huko-lidine' gamazi gosoho' nene do amuzo molo ido' engi' lu'ine do lamine' o-ngedo O'moso'mi evenele lolo' o-ngedo vanise've lepo hilingumu' gilikevo haza inite' ogavo eze nene lisi hupi' izi-dii ido' leli' nasahili' o-ledaa' ive O'moso'mi Sikalahu' nene di u'musupo lizi-dilizave nene Mose' lou' gamazi avuto' ikevo lihime'inemu' ngibili hilaa' nani' nene ivile' ivosa lihime nabalo' goloso ngemeleseive. 30 Mono' godolou' gizani' gamazi ma ti' lo livemu' mo gele none:
Lihime ngemaa' gono nene neni' gono nenako
lihime nene neni' ngemelesuve.
Ido' ma nene:
Guvelesi ve'mo zasi gono do eze evenele ize' molo-ngedeleseive.
Ido' a'mine gamazi live nene O'moso'mo line' nenako nemu' nene Izesu' monovo danavamu' mo gili minisasi avuto' iga' nave nene lihime ngemo mo ngebeleleseive losa mo gele none. 31 Nemu' nene laza ne'mino lihime do minelonidoti' lebelaa' amuzo'vesi minive minevo' minevo' O'moso'mi anau' alone' nene lihime atoli'mine ogo lemeleseinako agae mo nehelele goloso izo live. Nemu' nene lihime akau' vaalone lo ge hize ele' o-nede ne hize ele' o-gede lovo' lovo' ogovo' minelone.
32 Gomu' gameneu' lingine minani' monovomu' gatine molalize. A'minemu' gohi gili minilo. A'mine gameneu' nene Izesu'nimu' gilikevo ne'mo lutingu' hize labana' elavo minani' ne'mo goboni mala' mala' i-lingidi nizavo mulumo alumo gili'mi vi minisasi Izesu' mono've nene hulami amuzo mili di minani'. 33 Ee, gamene ma nene evene' mukiliti ve'nido' di oti-lingidi gamazi goloso li-lingidi di goloso i-lingidaa' ani' ve. Ido' gamene ma nene lingine zuhola a'mine suno nene soto' noo-ngidivo linginesi a'mingu' vi makato' a'mine geni nene gihaa' ani' ve. 34 Ne'mine noluvoni' nene Izesu'ni biluva' i-daa' avelite henenitine inite' matatine ipe' igi di vikevo lingine nene laza a'mine heneni nene ivile' ogo minine' lute'mi minevo' minevo' iline' heneni nene ha molo none li gili longolize izi ningi mati-ngimikavo dii vaa' ani' ve. Ido' lingine zuho Izesu' evenele linge nala' numungu' minani' nene mulumo'ine gili nasahili' i-ngidaa' ani' nemu' nene noluve. 35 Ee, lingine gomu' nene lengita geni inite' ato ato' muki' soto' ivo a'mingu' amuzo mili gili ele'vole' igi minani' nenako ne'mi gihile've dalizangisi idise lengehelele izavo a'mine gili ele'vole' ani' nene hulikelizaze. Ha gili ele'vole' igi di minilo. O'moso'mo lemelove lo salani molo-lidine' inite' nene dalone li ma a'mine geni inite' soto' o-lengemelinguti' nene olovo' igi limi ingami amuzo mili gili ele'vole' igivo' minilizani' nenako nemu' nene a'mine gili ele'vole' ilizani' monovotine nene hulami di gili' li di minilo. Amuzo mili gili ele'vole' igi minilizani' nene O'moso'mo menitine naba lengemeleseive.
37 Ido' geni lengebelelingu' nene olovo' ami ha amuzovo' mili gili ele'vole' igi minilizani' nene mono' godolou' Izesu' geto alingumu' ti' li gizi nizani' nenako nemu' ne'mine ilizave:
A'mine aloseive lave nene gamene ha'na ne'mine minosa alivoba
aline' gamene've nene mo li'nibe o neive.
38 Ido' O'moso'mo ti' lo line':
Ne'mine o neiha neze evene'ne zuho lu'ine lisihekisi minani' nete
nenikumu' gili ele'vole' igivo' minilizani' ne'mo
hazavo' ele'vole' igi ve'inesi mini-di vii minilisani'za
gili ele'vole' igi mini-di vilizanguti'
ve ma ingine olovo' igi velepe' izi vilizani' nene
naza mo lu'neu' goloso gehepeve gelelesuve.
39 Ne'mine lo line'za laza nene evene' ma ingine gili ele'vole' igi mini di vanguti' olovo' igi velepe' izi vii vi tolovo iga' nave ne'mine evene' minamo laza nene gele ele'vole' ogo mino mine do dizo minaa' lemeni dameni do minelonive nene none.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Luke 16
Monovote Do Lisihe' Ogo Minaakumu' Gamazi Ato Ato' Moni Henenilo' Lo Molo Line' Gamazi1 Izesu' aza izipahala zuho gamazi gohi ma ti' lo lo-ngimine': Heneni ve mali'mi heneni'velo' gizebo ve've ma minine'. A'mine henenilo' gizebo ve ne'mi gamazi've ma ti' li likevo heneni ve ma'mo giline': Henenilo' gizebo ve aza nene heneni do gopo' napa oga' neive. Ne'mine lani' gelo 2 henenilo' gizebo ve nene vise lo-do ti' lo lo-imine': Gaza gamazika ma lani' nene gelekuko nadi' ive. Gaza gohi henenilo' gizebo ve minamolosange. Nemu' nene gaza gono do'mo vo minaine' luhuvo ma nene do nelebizezo. 3 Ne'mine lo-davo henenilo' gizebo ve aza gala gelo ti' lo giline': Naza henenilo' gizebo ve minuvoni' maloti' nene do nohulo-nidiko nadi' olove. Naza savoli hizo ledo daa' amuzo'ne nomivo ido' evenetati' noso' nite' voku' lo dalosa novozo helalove lo giluvoni' nemu' nene 4 neze gono'neuti' nimisele hulavo naza vo evene' ma ingine numu'ningu' nele'mize mili di lamine' i-nidavo dizo lemo olongumu' nene engita inite' ma o-ngedelove. 5 Ne'mine lo gala gelo a'mine heneni velati' dina' ave nene hamo hamo' vise lo-ngedavo neida ani'. Ve mali'mo gomu' ogavo henenilo' gizebo ve aza ti' lo longo' o-dine': Gaza neni' gizebo ve'ne nabalati' nene inite' nanike' dina' ogo daine' neve. 6 Lavo ve aza ti' lo lo-imine': Noso' nite' gize vata' oga' uveli dalamu ngomo ngomo vanu hadeti (100) duvoni' ve. Lavo henenilo' gizebo ve aza ti' lo lo-imine': Lite' lo dina' aine' luhuvou' mene hadeti do hulo fifti (50) ve lo gizezo. 7 Ne'mine lo lo-do ve gohi ma nene ti' lo longo' o-dine': Ido' gaza nene inite' nanike' dina' o nane' neve. Lavo ve aza ti' lo line': Viti beki vanu hadeti duvoni' ve. Lavo henenilo' gizebo ve aza ti' lo lo-imine': Dina' aine' pepaka mene do hadeti do hulo eiti (80) ve lo gizezo line'. 8 Ido' me misubou' aleve O'mosomu' gilamani' nete engi' inite'inemu' inite' iga' naani' ne'mo nene O'moso'mi evenele lu'ningu' labana' ele neive nene ngivile' ivosa otohato inite' iga' naani' nenako a'mine do goloso oga' ive henenilo' gizebo ve nene otohato inite' ogave lo eze gizebo ve've heneni ve ne'mo nene opo'ni line' ve. 9 Izesu' ne'mine losa imine' molo gohi ti' lo line': Naza ti' lo nolo-lingimuve: Me misubo golosou' neine' heneni nene lengi' zogo vetine minilizangumu' ve li evene' zogo mili-ngidi ngimilo. Ne'mine ilizani' ne'mo alinge' heneni osu' liline' gamenela nene minevo' minevo' ebeku' nene lengele'mize lamine' ilisave.
10 Ve ma aza inite' ngomolokisi vomene do guno gizebo lamine' iline' nene inite' nabalo' nesi a'mine'mine ogo gizebo lamine' oloseive. Ido' ve ma aza inite' ngomo ngamalo' nesi nene do gopo' napa ogo mineline' nene inite' naba' nabalo' nesi nene do gopo' napa oloseive. 11 Ido' lingine me misubo golosou' neine' heneni nganeni nene ma di guni gizebo amilizani' nene lutine'mi heneni nganeni gihile lamine' nene zaho lengemelivoba ma lingimamilisave. 12 Ido' ve maliti initeto' gizebo lamine' i-ngidamilizani' nene O'moso'mo salani molo-lingidine' lengi' initetine gehepeve nene zaho lengemelivoba ma lingimamilisave.
13 Ido' gonou' ve mali'mo evene' sitato' nene mo gono ngelo damoloseive. A'mine ve sitato' gono dalosa iline' nene ve hamota ma lulo emeleseiha sita' nene lulo ngelo ngemamoloseive. Mala lulo emeline' nene mala lulo emamoloseive. Ido' ma velo' gi'mizo eze gono amuzo molo daline' nene ma vemu' gosele' belavo gono gamazi lo-deline' nene ngelo damoloseive. A'mine'mine ogo gaza monilo' gono do luka a'mine moniu' molo lamine' iline' nene luka O'moso emo gamazi lido' gele do eze gelekele' o-daa' anive ngelo minamolosane.
Izesu' O'moso'mi Lou' Gamazimu' Line' Gamazi
(Mataio' 11:12-13; 5:31-32; Maleko' 10:11-12)14 Ne'mine lo lavo moni henenimu' lanite' gilaa' ave Halisaio' ve ingine gili gize' i-dani'. 15 Ne'mine ani'za aza ti' lo lo-ngimine': Lingine nene evene' ve'nido' veveso minunive ma nene none li amuzo mili inite' igi mili iga' naani'za lengi' lutine'mi monovo've nene O'moso'mo ha ningo gelaa' neive. Evenelite inite' ma di igi di hozi lilizani' nene O'moso'mi velelo' a'mine inite' nene muso gala dizaa' inite' lolo' oga' neive.
16 Lou' gamazi nesi ido' poloheteliti gamazi nesi nene mine do ogo mono' noso holo-ngedaa' ive Zohane' soto' ogo minine' gamenelo' nesi amuzo molo minine' ve. Ne'mine ogavo neloti' nene O'moso'mo gizebo o-ledelingumu' gamazi lamine' nene li soto' soto' igi nilavo evene' muki' nene a'mingu' vi hilalisa amuzo goloso mili vi hilaa' nave. 17 Ido' okulumo' misubo nene ha vi tolovo ilisido' i nizasine'za O'moso'mi lou' gamazi lingelati' ngomo nesi nene mo vo tolovo amo amuzo molo mineleseive.
Vene' nGimisele Hulaakumu' Izesu' Lo-ngimine' Gamazi18 Ve mali'mo elenahine hulo-do vene' gohi ma daline' nene O'moso'mi lou' gamazi avuto' oloseinako lihime naba daloseive. Ido' vanahine hulo-dosa noline' vene' ve mali'mo ma daline' nesi nene lou' gamazi avuto' oloseinako lihime naba daloseive.
Heneni Vesi Lasalongisi Engito' Izesu' Aneza Gamazi Ma Lo Molo Line'19 Moni heneni ve ma mino gamene gamene oko'nolo' inite' nene gulehe' kalehe' inite' lamine' taminekovo' ngolaa' ine'. Ido' noso' nite' neve lamine' taminekovo' no minaa' ine'. 20 Ido' a'mine heneni ve ne'mi numuno gatedo' nene goho' gahali' ma minaa' ine' nene gulive Lasalo'. Oko'nolo' huso'movo' o vine' mino 21 a'mine heneni ve ne'mo noso' nite' nalinguti' lumo sama do'mozeline' nalove lo vo minine'. Neivo gulo nete igi husolo' nene ge'ne ge'ne i-daa' ani'. 22 Neloti' alinge' a'mine goho' gahali' nene helavo O'moso'mi angelo' nete di vi Abalahamu' neingu' huli-dikevo maka' minasine'. Ido' heneni ve masi nene helavo galese izi-dani'. 23 Ne'mine i-dikevo aza nene lovo' lovo' ogo minaa' ine' oloku' nene vo mino mulumo alumo naba goloso gelo minine'. Mino ninge hulo veleta ine' nene Abalahamu' aza hoto' goloso hozene neivo ningo goho' gahali' Lasalo' nesi maka' Abalahamukisi nizasivo ningine'. 24 Ningo moni heneni ve aza ti' lo vise line': Abalahamuvo me'neho make, oloku' mene mulumo alumo gelo nouze. Neni' nene mulumo'ne gele-nido Lasalo'ni nene imiselanivo lemo ogo nosou' ana lolovolo' lupizeko ve'ne nahunolo' mene do gelavo hongu lo-nideliho lo line'. 25 Ne'mine line'za Abalahamu' aza ti' lo lo-imine': Gipe'neho, idise mene gaza gaka ma gele'nazo. Gaza misubouko gomu' vekasi mino inite' lamine' tamine' ningo do nanivo Lasalo' nene mulumo alumo gelo mino goho' gahali' minine' ma neine'za idise nene ele'mize lamine' navo geze ma nene mulumo alumo goloso gelo nane. 26 Ne'mine ogo nane' nenevo' nevoba leze mela nonivo lingine minikevo olusoteu' nene O'moso'mo avese naba molo neive. Ne'mo nene mela nizave nete a'mine avese nene avuto' igi vi helala vilisa ilizani' nene ngeli vamilisave. Ido' nela nizave nete a'mine avese nene avuto' igi mela alisa ilizani' nene ngeli amilisave.
27 Ne'mine lavo moni heneni ve aza ti' lo line': Ne'mino neine' neivo ma nene me'neho make, neze naku'ne zuho faef (5) ne'mine nizani' nene mulumo alumo gelaa' ebeku' mene inginesi ikelizaze. Lasalo' nene imiselanivo me'nehi numuda vo hungo' ngemo ga'ine dalive. 29 Ne'mine lo line'za Abalahamu' aza ti' lo lo-imine': Inginela nene Mose' gamazisi ido' polohetelite lani' gamazisi nene neine' nenako a'mine gamazi nene gililizado' o neive. 30 Ne'mine lavo heneni ve aza ti' lo line': Abalahamuvo me'neho ve, ne neiha o'ove, evene' ma hilikedati' vi gamazi li-ngimilizani' nene lu'ine di velepe' izilisave. 31 Ne'mine lavo Abalahamu' aza ti' lo lo-imine': Ido' Mose' gamazisi ido' poloheteliti gamazisi gili damilizani' nene ve ma helosa tine' molo ogo lo-ngemeline' nesi nene ma gili ele'vole' igi gili damilisave.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Peter 3
Evene' Malite Guvelesi Ve Nene nGelo Alihe Li Ha Lilizaha Ei' Gamazi've Do Gihile Izo Mo Aloseize. Lingine A'mine Alingumu' Gizebo Igi Nizangu' Nene Lengi' Monovotido' Gizebo Lekeseve Igi Mini Monovo Lisihe' Laminekovo' Igi Mili Minilo Lo Petolo' Lo-ngimine' Gamazi1 Lu'ne lengeme nouvoni' alevekizo, luhuvo meve nene gohi naba tuu luhuvo nene nogize-lingiduve. A'mine luhuvo sitaku' mene lingine lutingu' gatingu' gilaa' naani' nene mo lisihe' laminekovo' gililizangumu' nene gamazi ma lutine do ote-lengedo lo gatine nouve. 2 A'mine gamazi nene O'moso'mi polohetelite alinge' soto' iline' initekumu' li soto' ani' gamazi nesi ido' Guvetesi ve mino do lu' izaa' ive minive Izesu Kilisito' lo-lidine' gamazi lengi' aposolotinete li-lingimani' nesi nene gililizave lo lo gatine nouve. 3 Inite' naba nene ado' ti' li gililizangumu' noluve: Gamene alinge' nela nene evene' engi' lu'nidokovo' e'meti mini monokumu' gize abelenga laa' ave ma igi ti' li 4 lilisave: Aza tine' molo alosuve lo lo huko line' ne'mi gihile've ma nene zaa' soto' ive. Ado' metemote nesi nene gizebo igi mini hilikeni'za inite' muki' nene ma do atoli'mine amivo Okulumo' misubo gana' soto' idoti' nene hamoli'minevo' ogo mine do novine' nenako ngelo alihe. 5 Ne'mine laa' naani'za ado' mene lo-lengemeloni' gamazimu' nene gelalone li ga'ine hizi ngi likeve: Ado' O'moso'mo lavo Okulumo' nene gozopo' aka'mila soto' ivo misubo nesi nene nosouti' soto' ogo noso veleta gala'muda minavo oluso' minine' ve. 6 Ido' a'mine noso ne'mo nene a'mine gamenelo' minine' misubo nene molo hito do goloso ine' mamu' nene ga'ine molavo inite' muki' nene ma senisi amave laa' nave. 7 Ido' a'mine O'moso'mo lo neine' gamazi ne'mo nene a'mine idise nizasine' Okulumokisi misubosi nene ololi'mi minani ne'mine mini mono' gilamave lihime ngemeline' gamene nabamu' nene gizebo ha nizasive lo neine' ve.
8 Lu'ne lengeme nouvoni' alevekizo, inite' hamo' a'mene lo-lengemeloni' gamazi nemu' nene gilami minikelizave: Ado' Guvelesi ve'mo gamenemu' gelaa' neine' nene do ato' ogo gelaa' neive. Aza neve nene gamene li'nibe gamene hamo' ne'minemu' nene gelavo gamene ha'na goloso kilisimasi vanu tauseni (1,000) ne'mine minine' gelaa' neive. Ido' gamene ha'na kilisimasi vanu tauseni ne'minemu' nene gelavo gamene li'nibe gehepeve gamene hamo' ne'mine minine' gelaa' neive. 9 Evene' malite Guvelesi ve alosa lo huko line' gamazi do gihile izelingumu' nene zou zou gohi lave li gilaa' nani' nene ladani igi gilikeve. Aza nene zou zou lamive. Asi evene' hamokisi vi tolovo ilizave lo gelamo mukito' nene lu'ine di velepe' izilizahoo lo lengikumu' nene goseleka lamo ha gizebo o neive. 10 Ne'mine ogo neiha guminelo' ve alisave lo gelamune' gamenelo' igi hetelaa' nani' ne'mino a'mine Guvelesi ve aline' gamene've nene soto' oloseive. A'mine gameneu' Okulumo' neve nene gugu lo vo haha oloseive. Ido' a'mingu' inite' mata' muki' nene ololi'movo' lovo' lovotevo' o-ngidivo haza nite' gidilisave. Ido' misubo nesi ido' a'mingu' di soto' naani' inite' muki' nesi nene ololi'mo ningeleseive. 11 Ne'mino ololi'mo inite' mata' muki' nene ninge osu' lavo apile osu' lilido' o neine' nenaze. A'mine O'moso'mi gamene nabamu' gizebo igi minilizangu' nene a'mine gamene nene geto ogo hetelelingumu' ve li O'moso'mi evenele gehepeve mini monoku' monovo laminetokovo' e'meti minilizado' o neive. Ado' a'mine Okulumo' nene ololi'mo lovo apilevo' neivo a'mingu' mini'mi monani' inite' mata' nene lala lilizani' gamenemu' nene noluve. 13 Ido' ne'mino lo osu' loloseine'za aza lo huko lo-lidine' gamazi do gihile izo monovo lisihe' laminekovo' mineline' Okulumo' atoli'mine gosohokisi misubo atoli'mine gosohokisi do soto' o-ledeleseive lo a'minemu' gilingili ogo gizebo ogo none.
14 Nemu' nene lu'ne lengeme nouvoni' alevekizo, a'mine initekumu' gilingili igi gizebo igi minilizangu' nene Guvelesi ve ogo ningeline' nene laza luteu' goloso monovo nomivo ido' okodelo' gamazi nomivo mino hongu lo nonivo ningelive li a'midokovo' amuzo mili minilo. 15 Ido' Guvelesi ve aza geto amo gizebo ha ogo neingumu' gililizani' nene aza evene' gohi ma do lu' izelingumu' nene ne'mine ogo neive lisa nene gili minilo. Leze zuho lute eme nonive Paulo'ni O'moso'mo gele nge lo minaa' monovo lehize-dido' do molo azasi nene a'mine mene luvoni' gamazi ne'minesi nene mo luhuvo gize-lingidine' ma neive. 16 Ido' luhuvo nite' muki' ei' gizingu' nene a'mine ne'mine initekumu' gizidaa gizida nene a'mine hamoli'mine gamazi memu' nene mo azasi hamo' gamazivo' gize'mo vo neive. Ido' a'mine luhuvo nite' gize'mo vingu' nene gamazi linge ma monovo've geto gele lamine' amolonido' o minine' gamazi nesi nene gize neive. Ne'mino neine' nenako mono' monovo gili vevesami lu'ine amuzo molamive ingine mono' godolou' gamazi linge'mi monovo nesi nene di zovo' zava' izaa' naadi'mine igi a'mine Paulo' gamazi've nesi nene a'mine'mine igi di zovo' zava' izaa' nave. Ne'mine iga' naadoti' nene angise'ine meni'ine goloso nene di soto' iga' nave. 17 Nemu' nene lu'ne lengeme nouvoni' zuhokizo, lingine a'mine ne'mine ilizangumu' nene mo gili nizani' ma neize. Lingine monoku' lamine' mine ngi li nizanguti' nene mono'ine nomivete di zovo' zava' izaa' naani' monovo'ine ne'mo nene gelelehe' o-lengedavo limi ingikelizaze. Ehe' igi ningisa minilo. 18 Ne'mine igi mini Guvetesi ve do lu' izaa' ive Izesu' Kilisito' ninge lamine' oga' neine' monovolo' e'metaa' naani' nene gohi di naba i'mi vi mini eze monovo danava've nesi nene gili ngolo' li'mi vi minilo. Eita guvele soto' oga' neine' monovo've nene minevo minevo' ogo idisesi alingetasi mine do vo minilihoo. Mo ne'mino minelive.
Moda a'nesi' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Timothy 3
Alinge' Gameneu' Monovo Goloso Ato Ato' Soto' Ogo Naba Ogo Buu Lilingumu' Paulo' Timoteo'ni Lo-imine' Gamazi1 Ne neiha naza ma lo-gemeloze. Gele minezo. Alinge' gamenela nene lihitehe' inite' soto' o-ledeline' gamene gehepeve soto' oloseive. 2 A'mine noluvoni' nene ado' evene' engikumukovo' gilaa' ido' monimukovo' gilaa' ido' engi' igi mili iliza nitekumu' oko'ine di naba igi laa' ido' engikumu' gilavo dizaa', evene' dovo ledevo' o-ngedaa', ize'ningi me'ningi gamazi gili hulaa', inite' lamine' i-ngidavemu' gilavo haza nite' lolo' oga', mono' lu'ningu' nomine' minaa', 3 ido' engi' zuhomukisi ngumo helesa'mivo minaa', evene' mamu' lihime di minaa', ngemenga laa', oko'nine lu'nido' gizebo ami gopo minaa', ize gulo suno di evene' di goloso i-ngidaa', monovo laminekumu' ngumo helamivo minaa', 4 engi' zuho biluvaliti a'ningu' ngele'mizi milaa', inite' bubu izi di goloso iga', engikumu' gilavo dizaa', ido' O'mosolo' lu'ine milaa' nani' nene ivile' ivosa oko'ine'mo lanite' gelaa' neine' initeto' lu'ine milaa', 5 nevo'mine mana'mine monovo nene mo ha di soto' ilisave. Ido' mono' nene vi gilaa' ilizaha oko'ine losuvolotikovo' gili mini mono' nene lu'ningu' amuzo molo gihile've do soto' ilingumu' nene o've li monoli'mi amuzo nene vasa izilisave. Nemu' nene gaza a'mine ne'mine mana'mine vesi nene bizami olovo' ogo minezo. 6 Ne'mine luvoni' nene nemu' luve: Engikuti' nene ve malite evene' go'ine izi numu'ningu' dizi a'mingu' vene' monoku' lu'ine gilizevo o vivo mini oko'nido' lihime monovo vai' dizivo oko'ine'mo lanite' giline' inite' ato ato' ne'mo ngimimise' ogo do novivo minaa' ani' vene' nene lu'ningu' hizi di gi'mizaa' nave. 7 A'ne'mine vene' nene gamazi lamineli'mi monovo nene gelelone li gamene gamene amuzo milaa' nani'za gamazi gihile nene ngeli ma ningi gililizado' minisa'mave. 8 Ido' Halao' luso ve've seta' Zaneki Zabeleki ingine Mose' gamazi've di'mi limilisa asidi'mine igi noluve ingine mene gamazi gihile di'mi limilisa iga' nave. Ingine nene lu'ine ga'ine unuvo ogo goloso o vine' neivo mini ingine O'moso'mo gilivo lisihe' amine' monokumukovo' gili ele'vole' iga' nave. 9 Ne'mine iga' naha Zaneki Zabeleki monovo'ine soto' ine' ne'mino a'mine luve nesi negi hizani' monovo'ine nene soto' ogavo evene' muki' nene ningi gililisanako a'mine evene' go'ine izaa' ani' nene gohi go'ine izi'mi vilizado' minamilisave.
Timoteo' Nene Mono' Monovo Apize Imunido' E'mete Lamine' Ilive Losa Paulo' Gala Dani' Gamazi10 Ne neiha gei' neve nene neni' mono' apize ngemaa' ogo ogo molo oga' uvoni' monovo'nesi ido' gono do gihile do soto' olosa giluvongumu' nesi nene mo ningo gele'mo gele'mo nane. Ido' Kilisito'nimu' gele ele'vole' o mino hongu lo mino lu'ne ngemaa' ogo mino mulumo geni ha gehe'mo vo minaa' nouvongumu' nesi nene mo ningo gele'mo gele'mo ogo nane. 11 Ido' evene' goboni mala' mala' i-nidi nizavo ne'mi mulumo geni naba Adiokia numuno ebekukisi Ikonio numuno ebekukisi Lisitila numuno ebekukisi gehe'mo vuvoni' monovo nene gasika mo gele nane. Ee, ido' a'mine geni inite' mukiliti lulou' minuvodoti' nene Guvelesi ve'mo alete molo-nedavo lukuvo nosa nouve. 12 Ido' evene' laza Izesu Kilisitoda gi'mizo mino mono' monovolo' e'metovo' minelone losa ne'mine ogo minelonive muki' nene goboni mili-lidavo a'mine ne'mine geni mulumo inite' nene gehamolonivoba mo gehelone' o neive. 13 Ne neiha evene' goloso soza mono' li evene' go'ine izaa' ave nene Satani'mo go'ine izavosa ingine a'mine'mine igi evene' go'ine izi'mi vi mini goloso naba i'mi i'mi vi minilisave. 14 Ne'mine igi minilisaha gei' neve nene a'mine gele nane' mono' apize gimunive lei' monovote nene mo ningo gele nane' nenako nemu' a'mine gei' gele mino gele mu'musi' o nane' mono' malo' nene do ngi lo do minezo. 15 Ido' ma mesi nene gele nane' ma neive. Ado' gomu' izipe ngomoloti' mono' godolouti' gamazi gele'mo gele'mo ogosa do madungau' molo osu' lo nane. Ido' a'mine mono' godolouti' gamazi ne'mo nene lukuvo nalinido' gele'mize molalido' o neive. Ee, a'mine gamazi do madungau' molanidi'mo gaza gamazi monovo gele vevesosa Izesu Kilisito'nimu' gele ele'vole' ilinido' o neine' nenako ne'mo nene O'moso'mo do gu' izelido' gele'mize molaloseive. 16 Mono' godolouti' gamazi muki' nene O'moso'mo evene' madu'ningu' molo zatuho' o-ngedavo gizani' neine' nenako nemu' a'mine gamazi neve nene mono' monovo apize ngemelonidokisi ido' gopo ladani iga' avesi lihime davesi monovo'ine ngelebizo do lisihe' o-ngedo ngele'mize akalo' olonidokisi ido' monovo lisihekovo' igi mili ilizani' monovo api' napi' o-ngemelonido' nesi nene lisihe' lamine' o neive. 17 Ne'mine olonido' lisihe' o neine' nene O'moso'mi gelekele' ve laza nene do lisihe' gehepeve oko mino gono lamine' ato ato' muki' nene dalonido' mo lisihekovo' o mineloningumu' ve losa ne'minosa neine' neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 10
Sipisipi Angale Ne'mo Buku'mi Nala've Laasi'a Huko Apase Osu' Lavo Soto' Oka' Oka' Ine' Initekumu' Zohane' Gizingu' Nene Angelo' Mali'mo Buku nGomo Ma Emavo Nangumukisi Gizine' Gamazi1 Neloti' ma ninguvoni' nene amuzo malehe angelo' gohi ma nene Okulumokuti' limusoli'mo do asabu' ize-de minivo nolimivosa ninguve. Godololo' nene gini' huzebe hize neivo golo vele nene ho' hulaa' neine' ne'mino minine' ve. Ido' gizene hela hela nene olo' gulumo ne'mine gelo mino za langise ne'mine ha'na dizo minine' ve. 2 Ido' anau' nene di gangaa' ani' buku ngomo ma di patelikani' neine' nene do mino gizene zamelati' nene guvo nosolo' lisosa gizene adavalati' nene misubolo' lisine' ve. 3 Ne'mine o mino nolo've nene laioni gulo ne'mo nolo molaa' neine' gele minivosa nolo nabauti' vise line' ve. Ido' vise lavo go' ngilili seveni'a nete a'mido' no'ine mili gamazi lani' ve. 4 Ido' a'mine go' ngilili seveni'a nete ne'mini gamazi likevo naza lani' gamazi nene gizelesa nouvo Okulumokuti' nene nolo ma ti' losa soto' ivo giluve: A'mine go' ngilili seveni'alite lani' gamazi nene gelo do halekekezo. Mo gizamozo. 5 Ne'mine lavo a'mine angelo' ado' guvo nosolokisi misubolokisi lise neivo ninguvoni' angelo' ne'mo ana zamela nene Okulumota do otine' ve. 6 Do otosa ei' liline' gamazi do amuzo molalosa nene minevo' minevo' ogovo' minaa' ive ado' Okulumokisi a'mingu' nizani' inite' matakisi ido' misubosi a'mingu' nizani' inite' matakisi ido' guvo nososi a'mingu' nizani' inite' matakisi do soto' ivelo' nene lo molo ti' lo live: Gamene gohi ma ogo vamoloseive. 7 Asi angelo' naba seveni ne'mo pikuli've hubu lo do nolo molaline' gamene ilido' gehepeve nene O'moso'mo eze gonolo' ve've polohete gomu' lo soto' ogo lo-ngimine' gamazi nene do gihile izo inite' suno' neine' olosa gele minaa' neine' nene do soto' ogo do peleleseive.
8 Ne'mine lavo Okulumokuti' nolo soto' ogavo gomu' giluve ne'mo gohi gamazi lo-nemo ti' lo live: Gaza nene vo guvo nosolokisi misubolokisi liso ote neine' angeloli'mi anau' do neine' buku di patelikani' ma nene dozo. 9 Ne'mine lo-nedavo a'mine angelo' neida vo buku nene nemezo lo-dekuvo aza ti' lo lo-nimive: Gaza buku mene dosa no mikile' ozo. A'mine ne'mo nene gatungau' lemo neivo gatunga ne'mo nene lanite' gelamoloseive. Ne'mine oloseine'za nonanivo vekauko nene himoni novozo ne'mo lanite' oga' neine' ne'minosa lanite' oloseive. 10 Ne'mine lavo a'mine buku ngomo nene a'mine angelo' ma'mi anauti' dosa no mikile' okuvo ve'neuko lanite' ine' nene himoni novozoli'mo lanite' ine' gilive. Ne'mine ine'za no mikile' okuvo gatu'neuko limine' nene mo lanitekisi amive. 11 Ne'mine ogavo nouvo ti' li li-nimave: Gaza nene evene' zuho ato ato' oko'ine ato atokisi no'ine ato atokisi minani' mukikumukisi ido' guve'inesi ve naba mukikumukisi nene a'mine soto' o ngemeline' initekumu' nene O'moso'mi veleti' gamazi nene imine' molo gohi lo soto' ogo lo-ngemelinido' o neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 14
O'moso'mi Evenele Vanu Hadeti Foti Fo Tauseni (144,000) Nete Okulumoku' Nama Gosoho' Bili Mili Nilavo Gilingumukisi Ido' Engi' Monovo'inemukisi Gizine' Gamazi1 Neloti' ma ninguvoni' nene sipisipi angale nene Zaioni gololo' ote neivo ninguve. Ido' ezesi maka' nene evene' vanu hadeti foti fo tauseni (144,000) minani' ve. Ido' a'mine eveneliti golihi'nido' nene sipisipi angale'mi gulivesi ido' melehi gulivesi gizikavo minani' ve. 2 Ido' neloti' nene Okulumokuti' nolo naba ma soto' ine' nene giluve. A'mine nolo nene noso naba'mi gugu ne'minosa mino ido' go' ngilili naba'mi gugu ne'minosa minine' ve. Ee, a'mine nolo giluvoni' nene evene' mukilite ngita bili minaa' naani' ne'minosa minine' ve. 3 Ido' a'mine ninguvoni' aleve nete nene ado' O'moso'mi mo'mosi've'mi velelasi ido' ele'vole' igi ve'inesi ha minaa' nani' inite' seta've seta'veti ve'nidokisi ido' gizebo veti ve'nidokisi mini nama gosoho' nene bili mili lani' ve. A'mine nama nene evene' malitesi ngeli gili lamilizado' o minine' ve. Asi a'mine evene' vanu hadeti foti fo tauseni (144,000) ado' misubou' aleveuti' Guvelesi ve'mo meni hizo do eita ine' aleve engi' netevo' nene gili lilizado' o minine' ve. 4 Ingine vene' damave minani' nenako ne'mo nene vene' alusi monovo goloso igi engi' lu'ine di goloso ma amave nene minani' ve. Ido' ingine nene sipisipi angale'mo vida ada iga' ave nene nizave. Ido' engi' neve nene misubou' aleve mukikuti' gomu' mili O'moso'mi evenelesi ido' sipisipi angale'mi evenelesi lili' ilizangumu' sipisipi angale ne'mo meni hizo do eita ine' aleve nene nizave. 5 Ido' engi' ve'ninguti' nene soza gamazi hamokisi ma lamani' ve. Ee, lihime dikeve gamazi ne'minesi nene engi' oko'nido' ma dizamine' minani' ve.
Angelo' Seto Hamo Soto' Igisa O'moso'mi Golise've Gili Minilizangumukisi Ido' Evene' Naba Kilisito'ni Biluva' I-daa' Ave Limi Ingangumukisi Ido' Loposo Nite' E'metaa' Ave O'moso'mo Lihime Mo nGemelesa Neingumukisi Lani' Gamazi Zohane' Gizine'6 Ido' neloti' ma ninguvoni' nene angelo' gohi ma okulumo' veleta oluso' gehepeve hozene patelo nomonivo ninguve. Aza nene misubou' minave ado' misubo'ine ato atoku' evene' zuho ato ato' no'ine ato atokisi oko'ine ato atokisi minave muki' nene ado' minevo' minevo' iline' gamazi lamine' aza lo-ngemeline' gamazi nene do vo 7 nolo nabauti' ti' lo lo-ngimine' ve: O'moso'mo evene' goni' o-ngedo lihime ngemeline' gamene nene mo ogaze. Lingine nene O'moso'mi golise've gili mini di naba i-di mini a'mine Okulumokisi misubosi ido' guvo nososi ido' noso hinipini' mukikisi do soto' ive nene gelekele' i-di opo'ni li minilo.
8 Ne'mine ogavo angelo' gohi ma naba tuu ne'mo e'meto ogo ti' lo line' ve: Amuzo veti numuno ebe' dizo minine' Babelonia neve nene mo sime' nave. Ee, ado' pasidia' alu nete vemoho' ngimimise' igi vaini noso ngimaa' nani' ne'mino a'mine aleve nene O'moso izebolo' molaline' monovo di soto' igi evene' zuho ato ato' muki' nene engi' monovo'ine golosolo' nene ngimimise' igi apizi ngimaa' aveti numuno ebe'ine Babelonia neve nene mo sime' nave.
9 Neloti' nene angelo' gohi ma naba tili ne'mo nene gomu' angelo' seta' ma nene nge'meto ogo nolo nabauti' ti' lo line' ve: Evene' ma ingine a'mine loposo nitekisi a'mine'mi avazaha'velokisi gelekele' i-di opo'ni li mini a'mine loposo niteli'mi maki've golihi'nido' nehe a'nido' nehe ne'mida ma di nizani' noline' nene 10 O'moso'mo lihime'inemu' izebolo' molangumu' lihime ngemeline' inite' nene amuzo malehe vaini noso haza nososi di gopo amani' ne'mine nene neive. A'mine vaini noso nene O'moso'mi izebolo' nenako mo ngemavo nalisave. Ee, O'moso'mi angeloliti ve'nidokisi sipisipi angale'mi velelokisi nene salfa gehenilo' olo' ahu' goloso lo mineline' oloku' nene mulumo alumo gili minilisave. 11 Ee, a'mine loposo nitetokisi ido' a'mine'mi avazahalokisi gelekele' i-di opo'ni li a'mine loposo niteli'mi maki ado' gulive've'mi luhuvo've ma dalizave mukita nene gamene gamene go' liliha liti'muso izeliha mulumo nene matamivo minii mo mini gilamilisave. Ee, mo a'mine oloku' mini mulumo alumo gilivi' gilivi' igivo' minilizadi'mo sokile've nesi dizeline' nene mo huko vamivo mo dizevo dizevo' ogovo' mineleseive. 12 Ne'mine oloseinako O'moso'mi evenele ado' O'moso'mo lo huko line' gamazilo' e'meti Izesu'nimu' gili ele'vole' igi minaa' nani' alevela nene ne'mine monovo soto' o-ngedalize. Ingine O'moso'mo lo huko line' gamazilo' e'meti Izesu'nimu' gili ele'vole' igi minaa' naani' monovo'ine nene hulami a'mine ne'mine angumu' mulumo alumo geni nite' soto' o-ngedeline' nene ele'vole' igi ha gihi'mi vi minilizado' o neive.
13 Neloti' nene Okulumokuti' nolo ma soto' ogo ti' lo nolivo giluve: Gamazi ti' lo gizezo: Idise meloti' evene' ma ingine Guvelesi ve huli-dami eita ha gi'mizi mini hili vika' vika' ilizave nene mo ngolize izi lamini miniliza akalo' mini mili nizave. Ne'mine lavo O'moso'mi Sikalahu' ne'mo nene mo lamine' ve losa ti' lo line' ve: Engi' igi mili minaa' ani' monovo'ine'mi gihile've nesi nene engikisi maka' vo heteleline' nenako nemu' nene lihitehe' gono daa' ani' ma nene gohi dami ha mini gilivo' minilisave.
O'moso'mo Lihime nGemeline' Avazaha Nene Ve Setalitise Misubouko Noso' Nite' Nidolizasivo Ningingumu' Zohane' Gizine' Gamazi14 Ne'mine ogo gohi ma ve'nela mene ninguvoni' nene limuso mokonoto' nene evene' gihile ne'mine gele vine' ma mito' neivo ninguve. A'mine ve nene ngolidunu' lili' ani' kuvanadi angili' nene godololo' geheko anau' nene noso' nite' dolizaa' mite' gohe goloso nene do neivo ninguve. 15 Ido' angelo' gohi ma neve nene O'moso'mi kekeize numu'veuti' leme heta ogo nolo nabauti' limuso mokonoto' minivemu' nene vise lo ti' lo lo-dine' ve: Misubouko minamuno nene o molavo dolizaa' gamene nene mo ogaze. Miteka nene hulo gonou' ogo noso' nite' nene mo dolizezo. 16 Lavo a'mine limusolo' minive ne'mo a'mine mite've ma nene hulo gonou' ogo misubou' noso' nite' nene dolizine' ve.
17 Ido' angelo' gohi ma nene Okulumoku' O'moso'mi kekeize numu'veu' mininguti' leme heta ine' nene azasi nene noso' nite' dolizaa' mite' gohe goloso nene ma do minine' ve. 18 Ido' angelo' mo gohi ma ado' oloto' gizebo o minive nene O'moso'mi alata maukoti' leme heta ogo a'mine gohe mite' do minine' angelo' nemu' nene nolo nabauti' ti' lo lo-dine' ve: Misubouko vaini mingu' vaini gihile nene mo gaize' naba igi lodive ikeze. Gaza gohe miteka nene hulo gonou' ogo huko do nubo ozo. 19 Ne'mine lavo a'mine angelo' ne'mo mite've nene misubouko hulo gonou' ogo a'mine vaini gihile nene huko do nubo ine' ve. Ne'mine ogosa a'mine vaini gihile lipaa' ani' inite' naba ado' O'moso'mo izebolo' molangumu' lihime ngemeline' inite' nabau' nene huline' ve. 20 Ne'mine ogavo a'mine vaini gihile nene numuno ebe' naba'mi heta nene lisi piliki' izikevo vanise vai' goloso nene a'mine novozo lemaa' ine' bokisiuti' nene leme heta ine' ve. A'mine vanise neve nene noso ne'minosa lomo vine' nene vanu hadeti eiti fo (184) maili (tu hadeti naidi sigisi (296) kilomita) ne'mine nene lomo vo minosa ohuno've nene evenekisi do su'mize-ngedelido' o minine' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018